[{"text_idx": "#000003", "text": "Iha abertura , Alkatiri nu\u2019uda\u0301r konvidadu espesia\u0301l husi Partidu FRETILIN afirma, dalan atu ukun nafatin nakloke to\u2019o 2023."}, {"text_idx": "#000004", "text": "\u2018\u2019Ha\u2019u hanoin dalan atu ukun to\u2019o 2023, sei nakloke bainhira ita manan iha segunda volta, tamba\u0301 ne\u2019e hau mai lori FRETILIN nia naran, tempu to\u2019o ona atu hatudu ba na\u2019o\u0301k ten sira katak ba sira tempu la iha ona\u2019\u2019, Afirma Sekreta\u0301riu Jera\u0301l partidu FRETILIN, Mari Alkatiri iha nia diskuru abertura, salaun Canossa-Has Laran, 27/03/2022."}, {"text_idx": "#000005", "text": "Eis-preimieru ministru ne\u2019e, rekon\u0303ese katak eleisaun ne\u2019e iha ema seluk ne\u2019ebe\u0301 konsidera sai nia adversa\u0301riu poli\u0301tika, kontrola sistema servisu polling staff husi guvernu ne\u2019ebe\u0301 inklui mo\u0301s FRETILIN."}, {"text_idx": "#000006", "text": "\u2018\u2019Ita ukun hela maibe\u0301 husik ema seluk mak kontrola fali ita nia poling staff no fiskais sira, ne\u2019e peskiza ne\u2019ebe\u0301 mak ha\u2019u halo, ne\u2019e mak halo sira nia votu ne\u2019e sa\u2019e\u2019\u2019, deklara Alkatiri."}, {"text_idx": "#000007", "text": "\u2018\u2019Tamba\u0301 ne\u2019e ita lalika tauk, importante mak ita nafatin hamutuk iha segundu volta, Ramos Horta nian ne\u2019e votu falsu hotu, votu inventadu no votu na\u2019o\u0301k ten, nune\u2019e mak atu evita tenke prepara antes\u2019\u2019, espressaun optimista husi Alkatiri."}, {"text_idx": "#000008", "text": "Hatan konaba\u0301 relasaun entre Lere Anan Timur ne\u2019ebe\u0301 oras ne\u2019e pu\u0301bliku preokupa, fundado\u0301r FRETILIN ne\u2019e esplika katak sira hasoru malu ona no sei simu Lere iha CCF ho dignu."}, {"text_idx": "#000009", "text": "\u2018\u2019Ami Hasoru malu ona, LAT sei fila ba nia uma (FRETILIN), ita sei simu nia ho dignidade, nia sei partisipa iha enkontru sira iha CCF\u2019\u2019, Dehan Alkatiri."}, {"text_idx": "#000010", "text": "Iha fatin hanesan, partidu KHUNTO ne\u2019ebe\u0301 lidera husi Berta dos Santos, pozisiona ni-a\u0301n katak sei hamutuk ho partidu PLP no FRETILIN atu apoia kandidatu Lu\u0301 Olo iha segunda volta eleisaun prezidensia\u0301l 2022 (ELPR)."}, {"text_idx": "#000011", "text": "\u2018\u2019Iha segunda ronde ita tenke manan, parabe\u0301ns ba partidu tolu, sai unidade hodi forte nafatin, fiar katak ita sei manan\u2019\u2019, Deklara Naimori Bucar nu\u2019uda\u0301r konselleiru ma\u0301ximu partidu KHUNTO iha diskursu abertura."}, {"text_idx": "#000012", "text": "\u2018\u2019Sira labele hamnasa lai atu manan iha segunda volta ne\u2019e, ita tenke servisu makaas iha loron 19/03 katak hatudu ba ita nia maun Lu\u0301 Olo ita forte ho prezensa FRETILIN, KHUNTO, PLP inklui Os Verdes\u2019\u2019, Dehan Naimori."}, {"text_idx": "#000013", "text": "Entretantu, iha entrevista ho me\u0301dia, prezidente partidu PLP, Taur Matan Ruak espressa, sei asegura koligasaun ne\u2019e hodi hasoru eleisaun prezidensia\u0301l inklui eleisaun prezidensia\u0301l to\u2019o 2023."}, {"text_idx": "#000014", "text": "\u2018\u2019Ami nia koligisaun aseguradu to\u2019o 2023 la\u2019o hamutuk iha eleisaun parlamenta\u0301r no agora, ami hakarak mo\u0301s servisu hamutuk atu lori ami nia kandidatu Lu\u0301 Olo ba\u0301 prezidente repu\u0301blika dala ida tan\u2019\u2019, Espressa Atua\u0301l xefe guvernu ne\u2019e."}, {"text_idx": "#000015", "text": "Taur Matan Ruak mo\u0301s parabeniza estrutura no militante partidu PLP ne\u2019ebe\u0301 durante ne\u2019e firme nafatin maske nia rasik auze\u0301nsia maibe\u0301 PLP kontinua eziste\u0301 to\u2019o ohin loron."}, {"text_idx": "#000016", "text": "Konfere\u0301nsia ne\u2019e, hetan partisipasaun ma\u0301sima husi estrutura no organizasaun massa partidu PLP hahu husi nasiona\u0301l to\u2019o postu administrativu iha territo\u0301riu nasiona\u0301l. (REMATA)."}]